La Conseyería de Cultura yá dio a  conocer les actividaes que va entamar pa celebrar la XXXII Selmana de les Lletres Asturianes, que va tar dedicada anguaño a recordar la figura del llangreanu Manuel d'Andrés Fernández, Mánfer de la Llera, autor que valió de ponte ente los autores de postguerra y les xeneraciones nueves del Surdimientu.    La mayoría d'actividaes van facese na localidá de nacencia del autor homenaxáu. Asina, la Gala Inaugural de la Selmana va ser nel Teatru Nuevu de La Felguera (Llangréu), onde'l martes 3 de mayu,  a les 19.30, va axuntase la poesía y la música n'homenaxe a Mánfer de la Llera.    Les actividaes van siguir un día depués n'Uviéu, onde, a les 13 hores, dellos diputaos y miembros del Gobiernu y d'otres instituciones asturianes van facer la tradicional llectura pública de testos n'asturianu nel Salón Europa. Esi mesmu día, nel Teatru Nuevu de La Felguera, va facese'l conciertu de presentación de 13 x Manfer, onde autores como Alfredo Gónzalez, Felpeyu, Dark la eMe, Toli Morilla, Xera y los alumnos de los IES de la Cuenca del Nalón van musicar poemes del autor llangreanu.    El xueves 5, la Casa de los Alberti en Ciañu va acoyer la presentación de la edición conmemorativa Mánfer de la Llera, de la rampla a la pluma, volume ilustráu del escritor y la so época, y d'En cata de la mio lluna, una antoloxía de la obra del autor homenaxáu.    A les 20 hores, la Casa la Cultura de Sama va acoyer Asturianada y monologuismu: conciertu n'alcordanza de Mánfer de la Llera, que va contar cola presencia de José Manuel Reguero (El Maestru), Valentín Fuente, Juan Pablo Santos, Manolo Collado, Bibiana Sánchez y Carlos Ronderos. A la mesma hora, na Capiella de los Dolores (Grau) va facese un recital poéticu n'homenaxe a Mánfer de la Llera, que va contar cola participación de los poetes Xuan Xosé Sánchez Vicente, Xuan Bello y Ana Vanessa Gutiérrez.    El vienres 6 de mayu, Día de les Lletres Asturianes, a les 11 hores y nel barriu nativu de Mánfer de la Llera, en  Sama, va descubrise una placa dedicada al escritor na cai que lleva'l so nome. Una hora más tarde, l'IES Cuenca del Nalón de La Felguera va acoyer l'actu escolar de celebración de la Selmana. Esti día, les editoriales, llibreríes y distribuidores van conmemorar el Día del Asturianu aplicando un 10% de descuentu na compra de llibros n'asturianu, amás de regalar un exemplar de Mánfer de la Llera, de la rampla a la pluma. Un día depués, a les 14 hores, na RPA va emitise un capítulu especial del programa Nomes d'Asturies sobre la vida de Mánfer de la Llera.